Chandermohan.sharma@timesgroup.com लीजिए, सलमान एकबार फिर अपने फैन्स से ईद पर ईदी लेने आ गए हैं। इस फिल्म का सलमान के फैन्स के अलावा फैमिली क्लास को भी बड़ी बेसब्री से इंतजार था। अब जब, सुल्तान ईद के दिन रिलीज नहीं हुई तो इसका कुछ खामियाजा प्रॉडक्शन कंपनी को भुगतना पड़ सकता है। सलमान की यह फिल्म बेशक पहले दिन बॉक्स ऑफिस कलेक्शन के चार्ट में नंबर वन पर शायद शामिल न हो पाए, लेकिन अगले चार दिन यकीनन सलमान बॉक्स ऑफिस अपने नाम करने वाले हैं। क्रिकेट को लेकर क्रेज़ के बावजूद इस फिल्म की प्रॉडक्शन कंपनी की तारीफ करनी होगी कि उन्होंने कुश्ती पर करीब 115 करोड़ के भारी-भरकम बजट में नंबर वन स्टार्स के साथ यह फिल्म बनाई। फिल्मी खबरें पढ़ें फेसबुक पर, लाइक करें NBT Movies कहानी : हरियाणा रेवाड़ी के एक छोटे से गांव में रहने वाला सुल्तान अली खान (सलमान खान) अपने दोस्त गोविंद के साथ केबल टीवी का काम करता है। गांव के लोगों को चैनल दिखाने के काम में लगा सुल्तान अपनी इसी दुनिया में मस्त है। सुल्तान रेवाड़ी से लेकर अपने गांव तक कटी हुई पतंग को लूटने की फील्ड में नंबर वन है। अचानक, एक दिन सुल्तान की मुलाकात आरफा (अनुष्का शर्मा) से होती है। आरफा और उसके पिता का बस एक ही सपना है कि आरफा देश के लिए ओलिंपिंक में रेसलिंग खेले और मेडल जीतकर अपने वतन का नाम रोशन करे। पहली ही नजर में सुल्तान को आरफा से एकतरफा प्यार हो जाता है। सुल्तान जब आरफा से अपने प्यार का एहसास करता है तब आरफा उसे पहले अपनी कुछ अलग पहचान बनाने के लिए कहती है। सुल्तान भी रेसलर बनने का फैसला करके आरफा के पिता के अखाडे में ही कुश्ती के दांवपेच सीखने आता है। अब आरफा भी सुल्तान को अपना दोस्त बना लेती है, लेकिन सुल्तान जब एकबार फिर आरफा के सामने शादी का प्रस्ताव रखता है तो आरफा उसे थप्पड़ मारती है। यही एक थप्पड़ सुल्तान की जिंदगी का मकसद ही बदल देता है। अब सुल्तान का मकसद रेसलिंग में स्टेट चैंपियन बनने का है। स्टेट चैंपियन बनने के बाद सुल्तान की कामयाबी का सफर शुरू होता है। आरफा और सुल्तान का निकाह होता है, इसी के बाद आरफा और सुल्तान की लाइफ में बहुत कुछ होता है। आरफा सुल्तान को छोड़ अपने पिता के घर लौट आती है। सलमान भी रेसलिंग को छोड़कर एक सरकारी दफ्तर में नौकरी करने लगता है, ऐसे में सुल्तान की लाइफ में आकाश ओबेरॉय (अमित साद) की एंट्री होती है, जो दिल्ली में रेसलिंग की वर्ल्ड क्लास चैंपियनशिप करवा रहा है। आकाश से मिलने के बाद सुल्तान एकबार फिर अपने खोये हुए प्यार को हासिल करने और अपनी पहचान साबित करने के लिए रेसलिंग की दुनिया में लौटता है। ​ऐक्टिंग : स्टार्ट टू लास्ट तक फिल्म सलमान खान के मजबूत कंधों पर टिकी है। रेवाड़ी के एक छोटे से गांव में रहने वाले हरियाणवी पहलवान के इस किरदार में सलमान ने अपने बेहतरीन अभिनय से जान डाल दी है। देसी पहलवान से विदेशी रेसलर के किरदार को निभाने के लिए सलमान ने भाषा सीखने के साथ कुश्ती के कई दांव सीखे तो अपनी 'दबंग', 'बॉडीगार्ड', 'वॉन्टेड', 'रेडी', जैसी पिछली फिल्मों से बनी इमेज से हटकर अपने किरदार को पूरी ईमानदारी के साथ निभाया। वहीं हरियाणवी महिला रेसलर के रोल को अनुष्का शर्मा ने बखूबी निभाया है। अनुष्का ने इस किरदार में जान डालने के मकसद से हरियाणवी भाषा की क्लास अटेंड की। तारीफ करनी होगी फिल्म में सलमान के खास दोस्त गोविंद के किरदार निभाने वाले कलाकार की, जिन्होंने सलमान जैसे मंजे हुए स्टार के ऑपोजिट अपनी दमदार मौजूदगी का दमदार एहसास कराया। कोच के रोल में रणदीप हुड्डा डायरेक्टर की परफेक्ट चॉइस रहे तो आशीष ओबेरॉय के रोल में अमित साद निराश नहीं करते। निर्देशन : अली अब्बास जफर की यह फिल्म एक रेसलर की लाइफ पर बेस्ड है, लेकिन डायरेक्टर ने रेसलर की लव-स्टोरी पर कुछ ज्यादा ही फोकस किया है। इंटरवल से पहले की रफ्तार धीमी होने की वजह से दर्शक कहानी के साथ पूरी तरह से नहीं बंध पाते। अनुष्का और सलमान की लव-स्टोरी को अगर डायरेक्टर कुछ कम करके यही वक्त सुल्तान और आरफा की लाइफ और रेसलिंग पर ज्यादा फोकस करते तो फिल्म की रफ्तार कम नहीं होती। ऐसे में कहानी में बार-बार फ्लैशबैक का इस्तेमाल भी बोर करने लगता है। हां, रणदीप हुड्डा की एंट्री से लेकर ऐंड तक फिल्म रफ्तार पकड़ती है। हां, अली ने फिल्म को परफेक्ट लोकेशंस पर शूट किया, वहीं सलमान पर फिल्माए फाइट सीक्वेंस का जवाब नहीं।. संगीत : इस फिल्म की रिलीज से पहले ही इस फिल्म के दो गाने कई म्यूजिक चार्ट में टॉप फाइव में शामिल हो चुके हैं। टाइटल सॉन्ग सुल्तान का फिल्मांकन बेहतरीन है, वहीं 'जग घूमियां' और 'बेबी' यंगस्टर्स की जुबां पर पहले से है, लेकिन सलमान की इस फिल्म का संगीत उनकी पिछली सुपरहिट फिल्मों के मुकाबले कमजोर है। बेशक, विशाल-शेखर की जोड़ी ने फिल्म की कहानी की गति के मुताबिक फिल्म का म्यूजिक दिया है। फिल्म में कुश्ती और रेसलिंग के सीन के साथ सुनाई देता बैकग्राउंड म्यूजिक दर्शकों को हॉल में तालियां बजाने के लिए प्रेरित करता है। क्यों देखें : अगर आप सलमान खान के फैन हैं तो इस फिल्म को एकबार जरूर देखें, यकीनन सुल्तान के किरदार को स्क्रीन पर जीवंत बनाने के लिए सलमान ने बहुत पसीना बहाया है। फिल्म के क्लाइमैक्स में रेसलिंग चैंपियनशिप के सीन में सलमान और विदेशी फाइटर पर फिल्माए फाइट सीक्वेंस का जवाब नहीं। हां, अगर आप इस फिल्म को देखने किसी मल्टिप्लेक्स में जा रहे हैं तो इस फिल्म को देखने के लिए करीब सवां तीन घंटे का वक्त रिजर्व कर लीजिए।